ᒋ ‍ ᐎᒐᒐᐅᒡ ᒪᒃ ᑯᕆᒃ ᐃᔪᒡ ᐊ ‍ ᐃᑐᑕᓄᐎᒡ ᐊᓐᑕ ᒋᕈᓯᓕᒥᒡ ᐊ ᐊᔭᒥᐊᔅᑐᐛᑭᓄᔨᒋ ᒋᓴᒪᓂᑐᐛ ᒪᒂᒡ ᐊᓂᔭ ᑲᒋ ‍ ᐊᔭᒥᐊᐤ ᒥᑯᓴᓄᐎᒡ᙮
ᐊᐅᑯᓐᒡ ᒪᒃ ᐅᒡ ᑲ ᐸᒋ ‍ ᓂᑐᐛᐱᒪᒡ ᐱᓕᐸ,
ᐊᓂᔭ ᐊᓐᑕ ᐸᑦᓴᐃᑕ ᑲ ‍ ᐃᓯᓂᐧᑲᑕᔨᒡ ᐅᑕᓇᔪᐤ ᑲ ‍ ᐅᒋᔨᒋ ᐊᓐᑕ ᑲᓕᓕ ᐊᔅᒋᒡ ᑲ ‍ ᑎᑯᓂᔨᒡ,
ᐊᑯ ᒂ ‍ ᐃᑕᒡ,
“ᓂ ᐎ ‍ ᐛᐱᒪᓇᓐ ᒋᓴᔅ᙮”
ᐱᓕᑉ ᒪᒃ ᒋ ‍ ᐎᑎᒧᐛᐤ ᐊᓐᑎᕈᐛ ᐊᑯ ᑕᐱᔅᑯᓐ ᑲ ‍ ᐎᑎᒧᐛᒡ ᒋᓴᓴ ᐊ ᐎ ‍ ᐛᐱᒥᑯᔨᒋ ᐊᓂᔭᔪᐛ ᑯᕆᒃ ᐃᔪᐛ᙮
ᐊᑯ ᒋᓴᔅ ᒂ ‍ ᐃᑕᑦ,
“ᓴᔅ ᐅᑎᒋᐱᔪᐤ ᒋᓴᒪᓂᑐᐤ ᒐᒋ ᐛᐸᑎᔨᐛᑦ ᐊ ‍ ᒋᔅᑕᔨᑕᑯᓯᔨᒋ ᐃᔪᐤ ᐅᑯᓯᓴᓇ᙮
ᑯᐃᔅᒄ ᒋ ‍ ᐎᑎᒪᑎᓇᐛᐤ ᒧᔭᒻ ᐊᑲ ᐊᓐᑕ ᐊᔅᒋᒡ ᐊᔅᑕᑭᓄᒐ ᐸᐃᑯᒥᓐ ᓂᑕᐅᒋᑕᑭᓐ ᓇᒪ ᒋᑭ ᐅᒋ ‍ ᓂᑕᐅᒋᓐ ᒥᒄ ᒪᒃ ᐊᔅᑕᑭᓄᒐ ᐊᓐᑕ ᐊᔅᒋᒡ ᐊᑎ ᓂᐱᒥᑲᒐ ᒪᒃ ᐊᑯᑕ ᒐ ᐅᒋ ‍ ᓂᑕᐅᒋᒋ ᒥᒐᑦ ᓂᑕᐅᒋᑕᑭᓇ᙮
ᐊᓐ ᐊᐛᓐ ᑲ ‍ ᓴᒋᑕᑦ ᐅᐱᒪᑎᓯᐅᓐ ᒋᑭ ‍ ᐅᓂᑕᐤ᙮
ᐊᓐ ᐊᐛᓐ ᑲ ‍ ᐛᐧᑲᑕᐧᒃ ᐅᐱᒪᑎᓯᐅᓐ ᐅᑕ ᐊᔅᒋᒡ ᑲᒋᒡ ᐱᒪᑎᓯᐅᓂᔪᐤ ᒋᑭ ‍ ᐊᔭᐤ᙮
ᐊᓐ ᒪᒃ ᐊᐛᓐ ᓂᔾ ᑲ ‍ ᐊᑐᔅᑯᐅᑦ ᓂᑭ ᐸᒋ ‍ ᓇᓴᐅᒄ᙮
ᐊᑯ ᒪᒃ ᒐ ‍ ᑕᑦ ᓂᑦ ᐊᐱᒋᐊᑭᓐ ᐊᓐᑕ ᒐ ᐊᑎ ‍ ᐃᑕᐅᒡ᙮
ᒋᑭ ‍ ᒋᔅᑕᔨᒥᑯᐤ ᓄᑕᐎᔭ ᐊᓐ ᐊᐛᓐ ᒐ ‍ ᐊᑐᔅᑯᐅᒂ᙮”
“ᓇᔅᒡ ᒥᓯᒪᔨᑎᒻ ᓂᑦ ᐊᒐᐧᒄ,
ᑕᓐ ᒪᒃ ᒐᒋ ᐃᑎᒃ ᓄᑕᐎᔾ᙮
ᓂᑭ ‍ ᐃᑕᐤ ᐊ,
ᓄᑕ,
ᐊᑲᐎᔾ ᐸᒋ ‍ ᐱᔅᑎᓂᒧᐎ ᒐᒋ ᓂᓇᐧᑲᑕᔨᒧᔭᓐ ?
ᓇᒪ,
ᓇᒪ ᓂᑭ ᐅᒋ ‍ ᐃᑕᐤ ᐅᔭ ᐛᔅ ᐊᐅᑯᓐ ᐛᒋ ‍ ᑎᑯᓯᓂᔭᓐ ᐅᑕ ᐊᔅᒋᒡ ᒐᒋ ᓂᓇᐧᑲᑕᔨᒧᔭᓐ᙮”
ᐃᔭᐱᒡ ᓂᑭ ‍ ᐃᑕᐤ,
“ᓄᑕ,
ᒥᒄ ᐊᓐᑕ ᒐᒋ ᐅᒋ ‍ ᒋᔅᑕᔨᑕᑯᓯᔨᓐ,
ᐊᐅᑯᓐ ᐛ ᐃᓯ ‍ ᐃᑐᑎᒪᓐ !”
ᐊᑯ ᒂ ᐅᒋ ‍ ᐸᑕᑯᓂᔨᒡ ᒋᓴᒪᓂᑐᐤ ᐅᐸᑕᑯᓱᐅᓐ ᐊᓐᑕ ᒋᒋᒋᓯᑯᒡ ᐅᒡ ᐊ ‍ ᐃᔅᒋᔄᑦ,
“ᓴᔅ ᓂᒋ ‍ ᒋᔅᑕᔨᑕᑯᑕᓐ ᓂᑦ ᐃᓯᓂᐧᑲᓱᐅᓐ ᒥᓐ ᒪᒃ ᐃᔭᐱᒡ ᐊᐅᑯᓐ ᒐ ‍ ᐃᑐᑎᒪᓐ᙮”
ᐊᓐᒡ ᒪᒃ ᐊᐛᓐᒋ ᑲ ‍ ᓂᐳᐅᒡ ᐊᓐᑕ ᒋ ‍ ᐸᑎᒧᒡ ᐊᓂᔭ ᐸᑕᑯᓱᐅᓂᔪᐤ ᐊᑯ ᒂ ‍ ᐃᔅᒋᔄᒡ,
“ᓂᒥᔅᒍᐅᒡ ᐸᑕᑯᓱᐅᒡ᙮”
ᐊᑯ ᑯᑎᑭᒡ ᒂ ‍ ᐃᔅᒋᔄᒡ,
“ᐊᓐᒋᓇ ᒋ ‍ ᐃᔨᒥᐃᑯᐤ᙮”
ᒋᓴᓴ ᒪᒃ ᒋ ‍ ᐃᑎᑯᐅᒡ,
“ᒋᔨᐛᐤ ᐛᒋ ‍ ᐸᑕᒂᒡ ᐅ ᐸᑕᑯᓱᐅᓐ,
ᓇᒪᐎᔾ ᓂᔾ᙮
ᐊᓄᒡ ᐅᑎᒋᐱᔪᐤ ᒐᒋ ᑎᐸᔅᑯᓇᑭᓄᐎᒡ ᐊᐛᓐᒋ ᐅᑕ ᐊᔅᒋᒡ ᑲ ‍ ᑕᒡ ᑭᔭ ᐊᓄᒡ ᐊᑯ ᐛᑎᒋᐱᔨᒡ ᒐᒋ ᐃᔅᐱᓯᐊᑭᓄᐅᑦ ᒥᒋᒥᓂᑐᐤ,
ᐊᓐ ᑲ ‍ ᑎᐸᔨᒐᑦ ᐅᑕ ᐊᔅᒋᒡ᙮
ᐃᔅᐱ ᐅᐱᓂᑯᐅᔭᓇ ᐅᑕ ᐊᔅᒋᒡ ᐅᒋ,
ᒥᓯᐛ ᐊᐛᓐ ᓂᑭ ‍ ᐃᑐᑐᐛᐤ ᒐᒋ ᐸᒋ ‍ ᓇᓯᑦ,”
ᒋ ‍ ᐃᔅᒋᔄᐤ ᒋᓴᔅ᙮
ᐅᔭ ᒪᒃ ᑲ ‍ ᐃᔅᒋᔄᑦ ᒋ ‍ ᐎᑎᒻ ᑕᓐ ᒐ ᐃᓯ ‍ ᓂᐸᐊᑭᓄᐅᑦ ᒋᐱᔭᑎᑯᒡ ᒐ ‍ ᐅᐸᔎᐛᑭᓄᐅᑦ᙮
ᐊᑯ ᐊᓐᒡ ᐊᐛᓐᒋ ᑲ ‍ ᑕᒡ ᐊᓐᑕ ᒋ ᐃᓯ ‍ ᐎᑎᒧᐊᐅᒡ ᐊ ‍ ᐃᑕᒡ,
“ᓂ ‍ ᐎᑎᒪᑯᐅᓇᓐ ᐊᓐᑕ ᓂᐎᓱᐛᐅᓇᒡ ᙭ ᑲᒋᒡ ᒐ ‍ ᐱᒪᑎᓯᑦ᙮
ᒐᒂᓐ ᒪᒃ ᐛᒋ ‍ ᐃᔅᒋᔄᔨᓐ,
ᐃᔪᐤ ᐅᑯᓯᓴᓐ ᒐ ‍ ᓂᐸᐊᑭᓄᐅᑦ ?
ᐊᐛᓐ ᐊᓐ ᐃᔪᐤ ᐅᑯᓯᓴᓐ ᑲ ‍ ᐃᓯᓂᐧᑲᑕᑭᓄᐅᑦ ?”
ᒋᓴᔅ ᒂ ‍ ᐃᑕᑦ,
“ᐛᐃᐱᔅᒋᔅ ᒥᓐ ᒋᑭ ‍ ᑎᑯᓐ ᐛᔅᑕᐅᓐ ᐅᑕ ᐊ ‍ ᑕᔭᒄ᙮
ᓱᒃ ᒪᒃ ᐱᒧᑕᒄ ᐊᔅᒄ ᐊ ‍ ᐊᔭᔭᒄ ᐛᔅᑕᐅᓐ ᑭᔭ ᓇᒪ ᐅᓂᑎᐱᔅᒋᓯᐅᓂᒡ ᒋᑭ ᐅᒋ ‍ ᑕᓇᐛᐤ᙮
ᐊᐛᓐ ᐊ ‍ ᐱᒧᑕᑦ ᐊᓐᑕ ᐅᓂᑎᐱᔅᒋᓯᐅᓂᒡ ᓇᒪ ᒋᔅᒐᔨᑎᒻ ᑕᓐᑕ ᐊ ‍ ᐃᑐᑕᑦ᙮
ᑕᑈᐅᒐᔨᒪᐧᒄ ᐊᓐ ᐊᐛᓐ ᑲ ‍ ᒥᔨᐛᑦ ᐛᔅᑕᐅᓂᔪᐤ ᐊᔅᒄ ᐊ ‍ ᑕᑦ ᐅᑕ ᐊ ‍ ᑕᔭᒄ,
ᑭᔭ ᐊᓐᑕ ᐛᔅᑕᐅᓂᒡ ᒐ ‍ ᑕᔭᒄ᙮”
ᐅᔭ ᒪᒃ ᑲ ‍ ᐃᔅᒋᔄᑦ ᒋᓴᔅ ᐊᑯ ᒂ ‍ ᓂᑭᑕᑦ,
ᐊᓐᑕ ᒐ ᐊᑲ ᐅᒋ ‍ ᒥᔅᑲᑯᑦ ᐊᑯᑕ ᑲ ‍ ᑕᑦ᙮